钦定古今图书集成/明伦汇编/官常典/第543卷 > 《二十八将传总论》同前
## 钦定古今图书集成/明伦汇编/官常典/第543卷 > 《二十八将传总论》同前

论曰：“中兴二十八将，前世以为上应二十八宿，未之
详也。”然咸能感会风云，奋其智勇，称为佐命，亦各志
能之士也。议者多非光武不以功臣任职，至使英姿
茂绩，委而勿用。然原夫深图远算，固将有以焉尔。若
乃王道既衰，降及霸德，犹能授受惟庸，勋贤皆序，如
管、隰之迭升桓世，先赵之同列文朝，可谓兼通矣。降
自秦、汉，世资战力，至于翼扶王运，皆武人屈起。亦有
鬻缯屠狗、轻猾之徒，崇以连城之赏，或任以阿衡之
地。故埶疑则隙生，力侔则乱起，萧、樊且犹缧绁，信、越
终见葅戮，不其然乎？自兹以降，迄于孝武，宰辅五世，
莫非公侯，遂使缙绅道塞，贤能蔽壅，朝有世及之私，
下多“抱关”之怨。其怀道无闻，委身草莽者，亦何可胜
言！故光武鉴前事之违，存矫枉之志，虽寇、邓之高勋，
耿、贾之鸿烈，分土不过大县数四，所加特进、朝请而
已。观其治平临政，课职责咎，将所谓“导之以政，齐之
以刑”者乎！若格之功臣，其伤已甚。何者？直绳则亏丧
恩旧，挠情则违废禁典，选德则功不必厚，举劳则人
或未贤，参任则群心难塞，并列则其敝未远。不得不
校其胜否，即以事相权。故高秩厚礼，允答元功，峻文
深宪，责成吏职。建武之世，侯者百馀，若夫数公者，则
与参国议，分均休咎。其馀并优以宽科，完其封禄，莫
不终以功名，延庆于后。昔留侯以为高祖悉用萧、曹
故人，而郭伋亦讥南阳多显，郑兴又戒功臣专任。夫
崇恩“偏授，易起私溺之失；至公均被，必广招贤之路。”
意者不其然乎？永平中，显宗追感前世功臣，乃图画
二十八将于南宫云台，其外又有王常、李通、窦融、卓
茂，合三十二人，故依其本第，系之篇末，以志功臣之
次云尔。